NCL พลิกกลับเป็นลบกว่า 12% หลังวานนี้ราคาพุ่งแรง
NCL พลิกกลับเป็นลบ หลังวานนี้พุ่งแรง โดย ณ เวลา 10.05 ราคาอยู่ที่ 2.64 บ. ลบ 0.38 บ. หรือ 12.58% ราคาสูงสุด 2.84 บ. ราคาต่ำสุด 2.60 บ. มูลค่าการซื้อขาย 11.93 ลบ. ขณะที่ ตลท.ให้ NCL ใช้มาตรการกำกับการซื้อขาย ระดับ 1 : Cash Balance สิ้นสุด 23 พ.ย.58
3 พ.ย. 2558

ผู้สื่อข่าวรายงานว่า ราคาหุ้นบริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL ณ เวลา 10.05 อยู่ที่ 2.64บาท ลบ 0.38 บาท หรือ 12.58% ราคาสูงสุด 2.84บาท ราคาต่ำสุด 2.60บาท มูลค่าการซื้อขาย 11.93 ล้านบาท
โดยวานนี้ (2 พ.ย.) ตลาดหลักทรัพย์แห่งประเทศไทย (ตลท.) ให้ NCL เป็นหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance หลังราคาหุ้นวานนี้ปิดพุ่งกว่า 20% โดยให้มีผลวันที่ 3 พ.ย. 2558 สิ้นสุดวันที่ 23 พ.ย. 2558
ขณะเดียวกัน ตลท. ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของบริษัทเนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
ทั้งนี้ บริษัทชี้แจงว่า ซึ่งเป็นบริษัทโลจิสติกส์ของไทยบริษัทแรกที่เข้าจดทะเบียนในตลาดหลักทรัพย์และมีบริการครบวงจรรวมถึงการให้บริการระหว่างประเทศที่มีทิศทางการขยายขอบข่ายการทำธุรกิจอย่างชัดเจน ทำให้มีกองทุนต่างชาติ เข้ามาติดต่อขอร่วมลงทุนด้วยอย่างต่อเนื่องซึ่งมีการพูดคุยกับทางกองทุนต่างชาติจริงแต่ทางบริษัทก็ยังไม่ได้มีข้อสรุปใดๆอันเป็นสาระสำคัญกับกองทุนใดๆ ในระยะเวลาอันใกล้นี้
เนื่องจากทางผู้ถือหุ้นใหญ่ยังจะคงสัดส่วนการถือหุ้นเดิมอยู่รวมถึงการขยายธุรกิจยังอยู่ในกรอบที่ทางบริษัทฯสามารถทำได้เองโดยไม่ต้องอาศัยกองทุนจากต่างชาติข่าวที่กำลังเป็นประเด็นอยู่นี้ ไม่ใช่เป็นครั้งแรก และไม่ใช่กองทุนจากประเทศมาเลเซีย แต่เป็นกองทุนจากประเทศญี่ปุ่น แต่ก็ยังไม่มีบทสรุปใดๆ อันเป็นสาระสำคัญ
อนึ่งวานนี้ (2 พ.ย.) ราคาหุ้น NCL ปิดตลาดที่ 3.02 บาท บวก 0.54 บาท หรือ 21.77% ราคาสูงสุด 3.18 บาท ราคาต่ำสุด 2.58 บาท มูลค่าการซื้อขาย 229.59 ล้านบาท
 